Aleksejs Naumovs

Aleksejs Naumovs (; dzimis 1955. gada 10. janvārī Rīgā) ir Latvijas krievu gleznotājs un mākslas pedagogs. No 2007. līdz 2017. gadam bijis Latvijas Mākslas akadēmijas (LMA) rektors, pēc tam — profesors. Pamatā glezno ainavas gan Latvijā, gan ārvalstīs (Francijā, Itālijā). Nereti tiek dēvēts par izcilāko mūsdienu Latvijas plenēristu.

 Dzīvesgājums 
Dzimis 1955. gadā Rīgas vecticībnieku ģimenē.
Mācījās Jaņa Rozentāla mākslas vidusskolā (1968—1974) un Latvijas Mākslas akadēmijas Monumentālās glezniecības nodaļā, kur ieguva mākslinieka-gleznotāja-pedagoga diplomu (1974—1980). Diplomdarbu izstrādāja profesora Induļa Zariņa vadībā. Papildus izglītojās Eduarda Kalniņa meistardarbnīcā (1980—1983), Sorbonnā (1987—1988) un Daiļo mākslu augstskolā (École des Beaux-Arts), Parīzē, Francijā (1987—1988). 1992. gadā LMA ieguva maģistra grādu.

 Mākslinieciskā darbība 
Kopš 1977. gada gleznotājs piedalās grupu izstādēs Latvijā, Zviedrijā, Vācijā, Krievijā, Lietuvā, Igaunijā, Dānijā, Itālijā, ASV u.c. Pirmā personālizstāde notika 1982. gadā Rietumberlīnē, 1980. gadu beigās arī Ņūkāslā (Lielbritānijā), Parīzē un Rīgā. Vēlāk tās notika regulāri gan Latvijā, gan Vācijā, Lielbritānijā, Dānijā, Itālijā, Nīderlandē u.c. Mākslinieka darbi atrodas Latvijas Nacionālā mākslas muzeja, Latvijas Mākslinieku savienības muzeja, "Swedbank" mūsdienu mākslas, "Ventspils Naftas", Krievijas Mākslas fonda un Alkamo pilsētas muzeja (Sicīlija) kolekcijā.

Naumovs darbojies kā mākslinieks Rozes Stiebras animācijas filmā "Sirds likums" (2024), par šo darbu saņemot Lielā Kristapa balvu kā labākais animācijas filmas mākslinieks.

 Pedagoģiskā un administratīvā darbība 
Pedagoga gaitas A. Naumovs sāka Valsts Mākslas akadēmijā, kur strādāja par pasniedzēju. Pēc maģistra grāda iegūšanas A. Naumovs kļuva par docentu (1992. gadā), tad par profesoru (1994). Akadēmijas administratīvajā darbā iesaistījās 1997. gadā, kad kļuva par LMA prorektoru, savukārt no 2007. gada līdz 2017. gada (divus termiņus) ieņēma rektora amatu.

 Atsauces 

Kategorija:1955. gadā dzimušie
Kategorija:Rīgā dzimušie
Kategorija:Latvijas gleznotāji
Kategorija:Latvijas krievi
Kategorija:Latvijas Mākslas akadēmijas rektori
Kategorija:Latvijas Mākslas akadēmijas absolventi
Kategorija:Atzinības krusta komandieri
Kategorija:Latvijas PSR VDK kartotēkā minētās personas